Eiger
Store norske leksikon,Geografi,Verdens geografi,Europa,Sveits’ geografi
Eiger er et fjell i Sveits i kantonen Bern i Berner Oberland mellom Lauterbrunnen og Grindelwald, 3970 moh. Fjellet er berømt for sin 1800 meter høye, stupbratte nordvegg. Tannhjulsbanen fra Lauterbrunnen og Grindelwald til Jungfraujoch (se Jungfrau) går i vendetunnel gjennom den nedre del av veggen.
Nordveggen på Eiger er beryktet for sine ras og klatreulykker. Veggen kostet ni fjellklatrere livet før den ble besteget for første gang i 1938 av tyskerne A. Heckmair og L. Vörg og østerrikerne F. Kasparek og H. Harrer. Første vinterbestigning skjedde i 1961. Første norske bestigning ble foretatt av Finn Dæhli og Bjørn Myrer-Lund vinteren 1982. Les mer i Store norske leksikon Sveits Bern Berner Oberland